જામનગર જિલ્લાના શેઠવડાળા પોલીસ દફતરના મહિલા પીએસઆઇ અને એક દારૂ પ્રકરણના આરોપી વચ્ચે પ્રોહિબીશનના કેસને લઇને થયેલ તોડજોડની માંગણી કરતો ઓડિયો વાયરલ થતાં જિલ્લા પોલીસ વડાએ તાત્કાલીક અસરથી આ મહિલા પીએસઆઇની બદલી કર્યા બાદ આજે સસ્પેન્ડ કરી દેતા પોલીસબેડામાં ફફાડાટનો માહોલ સર્જાયો છે.જામનગર જિલ્લા પોલીસ દફતરની હદમાં આવતા શેઠ વડાળા પોલીસ દફતરના મહિલા પીએસઆઈ ચાંડેરા અને બુટલેગર અને પંટર વચ્ચે દારુ સબંધી અને એક આરોપીના સગળ સબંધિત થયેલ વાતચીતનો કથિત ઓડિયો સોસીયલ મીડિયામાં વાયરલ થયો હતો. આ ઓડિયોમાં જે મહિલા છે તે શેઠ વડાળાના મહિલા પીએસઆઈ છે એમ સોસીયલ મીડિયાના મેસેજમાં દાવો કરવામાં આવ્યો છે. ત્રણ પેટી દારુ પકડાયો ને શરુ થયો પોલીસનો ખેલ, આ પ્રકારણના એક આરોપી પાસેથી એક લાખ રૂપિયાની માંગણી કર્યા બાદ મહિલા પીએસઆઈ કિશન નામના શખ્સને પચાસ આપવાની ફાઈનલ વાત કરે છે, સાથે સાથે મહિલા પીએસઆઈ અન્ય ‘કામ’ આપવાની બાતમી પેટે કિશનને ‘પુરતો સ્ટોક’ એડવાન્સમાં આપવાની ધરપત પણ આપતા હોવાનો ઓડિયોમાં દાવો કરવામાં આવ્યો છે.પચાસ હજારમાં સોદો થયા બાદ મહિલા પીએસઆઈએ આ કેશમાં ક્યાય સંડોવણી નહીં થાય તેવી પણ ધરપત આપી હતી. અંતે હું બ્રામણની ભાણેજ છું એમ કહી ગોવિંદ નામના શખ્સને શોધવામાં મદદ કરવામાં સાથ આપવાનો આરોપી કિશન પાસે વાયદો કરાવવામાં આવે છે. ઓડિયોમાં વચ્ચે મહાવીરસિંહ, કિશન, બુટલેગર ગોવિંદ,યોગેશભાઈ, મુખ્ય બુટલેગર અમિતના નામની ચર્ચા થાય છે. આ ઓડીયો સામે આવતા જિલ્લા પોલીસ વડાએ તાત્કાલીક અસરથી શેઠવડાળા પીએસઆઇ ચાંડેરાની જામનગર મહિલા પોલીસ દફતરમાં બદલી કરી હતી. આજે મહિલા પીએસઆઇ ચાંડેરાની જિલ્લા પોલીસ વડા પ્રદિપ સેજુળે તાત્કાલીક અસરથી સસ્પેન્ડ કરી દીધા હતાં. આ પગલાને લઇને પોલીસ બેડામાં ફફાડાટ ફેલાઇ ગયો છે